РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/125-18

25. јун 2018. године

Б е о г р а д

ЗАПИСНИК

28. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 1. ЈУНА 2018. ГОДИНЕ

 Седница је почела у 8 часова и 36 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Драгомир Ј. Карић, Студенка Ковачевић, Јелена Мијатовић, Зоран Бојанић, Иван Манојловић, Бранислав Михајловић и Владимир Маринковић.

 Седници су присуствовали заменици чланова Одбора: Снежана Пауновић (заменик члана Одбора Новице Тончева), Наташа Ст. Јовановић (заменик члана Одбора Снежане Р. Петровић), Маја Мачужић, (заменик члана Одбора Александре Томић), Миладин Шеварлић (заменик члана Одбора Ивана Костића) и Марија Јевђић (заменик члана Одбора Војислава Вујића).

 Седници нису присуствовали чланови Одбора: Томислав Љубеновић, Дејан Николић, Горица Гајић и Здравко Станковић, нити њихови заменици.

 Седници су, на позив председника, присуствовали Душан Вучковић и Драган Угрчић, помоћници министра привреде, Миладин Маглов, регистратор Регистра привредних субјеката у Агеницији за привредне регистре, Сања Сарић, директор Сектора за правне послове Централног регистра Депо и клиринг харитија од вредности, Драгиша Петровић, в.д. директора Агенције за лиценцирање стечајних управника и Драгана Кујунџић, саветник у Агенцији за лиценцирање стечајних управника.

 На предлог председника, Одбор је већином гласова утврдио следећи

Д н е в н и р е д

1. Предлог закона о изменама и допунама Закона о привредним друштивима, у начелу;
2. Предлог закона о изменама и допунама Закона о стечају, у начелу;
3. Разно.

 Пре разматрања тачака утврђеног дневног реда, Одбор је већином гласова усвојио записнике са 25, 26. и 27. седнице Одбора.

Прва тачка дневног реда – **Разматрање предлога Закона о изменама и допунама Закона о привредним друштвима, у начелу**

 Одбор је размотрио Предлог закона о изменама и допунама Закона о привредним друштвима, у начелу и поднео Извештај Народној скупштини.

 У уводним напоменама Душан Вучковић, помоћник министра привреде, истакао је да су измене и допуне Закона о привредним друштвима припремљене на основу детаљне анализе примене важећег Закона у пракси, која је вршена неколико година. На основу анализа, коментара, сугестија и предлога привредних субјеката и асоцијација привредних субјеката, Привредне коморе Србије и других органа, институција и организација које су биле укључене у примену овог закона, одлучено је да се изврше одређене измене и допуне Закона како би се унапредила одређена решења и отклониле препреке у примени закона у пракси. Поред тога, обавеза је Србије, у складу са усвојеном Преговарачком позицијом за Поглавље 6 - Право привредних друштава, да пренесе и преузме у правни систем Републике Србије одређене институте европског корпоративног права и Директиве о прекограничној сарадњи.

 Једна од битних измена укидање обавезе коришћења печата у свим прописима који су наметали обавезу привредним субјектима да у свом пословању користе печат. Законом о привредним друштвима је 2011. године употреба печата била укинута у пословним писмима и документима, али је остављена могућност да се другим законом може увести обавезна употреба печата у одређеним областима. Овим изменама се укида та могућност. Највећи проблем у пракси није био у законима који су прописивали ту обавезу (око 12 или 13 закона), већ у подзаконским актима који нису имали упориште у закону, а највише проблема је задавала пракса, када су надлежни органи тражили печат на неком документу. У циљу ефикасног спровођења регулаторне реформе којом се укида обавезност употребе печата за пословне субјекте, у складу са Програмом за унапређење позиције Републике Србије на ранг листи Светске банке о условима пословања за период од 2017. до 2019. године и пратећег Акционог плана, Влада је донела Закључак о укидању обавезне примене печата за привредна друштва, предузетнике и друга правна лица приватног права. Одлучено је да се Предлогом закона делови свих прописа који говоре о употреби печата у пословању елиминишу из правног система. Предложено решење ће допринети побољшању и унапређењу привредног амбијента и великом побољшању позиције Србије на Doing business листи. Процењује се да ће се у сегменту корпоративног управљања Србија са 80-тог места напредовати на ниво око 40-тог места, што ће утицати на општу слику о положају Србије на Doing business листи. Предлогом закона се ствара правни основ за увођење е-пословања и у пословање привредних субјеката, што је предуслов да се у наредном периоду елиминише папирно пословање. Уведен је правни основ за замену овере потписа чланова друштава са ограниченом одговорношћу на оснивачком акту квалификованим електронским потписом на електронском документу, као и обавеза регистрације адресе за пријем електронске поште. Тиме се унапређује концепт електронске управе и дигитализације пословања и стварају услови за ефикаснију комуникацију државних органа са привредом и привредних друштава међусобно, што ће током наредне три године допринети повећању економичности, ефикасности и ефективности пословања. Највећи број привредних субјеката је у форми друштава са ограниченом одговорношћу. У првој фази ће бити омогућена електронска пријава, регистрација, односно оснивање једночланих друштава са ограниченом одговорношћу, а касније, када се створе хардверски и софтверски услови и прошире капацитети у Агенцији за привредне регистре, и сви други облици оснивања кроз електронску регистрацију. Електронска пријава и регистрација ће бити око 20 до 30 посто јефтинија. Елиминисаће се трошкови овере потписа код јавног бележника и скратити време потребно за оснивање привредних друштава.

 Када је у питању место Србије на Doing business листи Светске банке, Предлогом закона се уводе и решења којима се додатно унапређују и штите права мањинских акционара. Уведено је да друштво има обавезу да прибави извештај о процени тржишне вредности, који је саставни део одлуке којом се одобрава правни посао, односно правна радња, када су у питању правни послови и правне радње које закључују оснивач и чланови друштва, односно директор и чланови надзорног одбора, у којима постоји лични интерес, чија је вредност 10% и више од укупне вредности имовине друштва. Такав правни посао се, са свим детаљима, објављује на интернет страници привредног друштва или на интернет страници регистра привредних субјеката, чиме се повећава транспарентност у пословима у којима постоји лични интерес, што је у корист не само друштва и мањинских акционара, већ и поверилаца. Друштва са ограниченом одговорношћу су друштва капитала и било је потребно да се изједначи положај чланова друштва са акционарима, у смислу њиховог учешћа и у управљању друштвом. Предлогом закона је снижен праг броја чланова привредног друштва који поседују или заступају друштво са 20% на 10% учешћа у капиталу за сазивање седнице скупштине друштва са ограниченом одговорношћу. Поред тога, омогућено је да један или више чланова друштва који поседују или заступају најмање 5% (уместо досадашњих 10%) удела у основном капиталу друштва, могу путем писаног обавештења друштву допунити дневни ред седнице скупштине.

 Уведен је рок за исплату дивиденде акционарима, који не може бити дужи од шест месеци од дана доношења одлуке о исплати дивиденте, јер је велики број акционарских друштва доносио одлуке о исплати дивиденде која никад није била исплаћена акционарима или је исплаћена након неколико година.

 Извршене су одговарајуће измене критеријума ликвидности за утврђивање тржишне вредности акција јавног акционарског друштва, у складу са Законом о преузимању акционарских друштава. Решења која су уведена приближила су се трговањима на берзи. Пооштрени су и критеријуми ликвидности код утврђивања тржишне вредности јавног акционарског друштва, када се ради о исплати несагласних акцонара који су против неке одлуке скупштине, као и у случају процене вредности акција, односно хартија од вредности које чине неновчани улог у неко друго друштво. Дефинисана је тржишна вредност акција јавног привредног друштва као пондерисана просечна цена остварена на регулисаном тржишту, односно мултилатералној трговачкој платформи, у смислу закона којим се уређује тржиште капитала, у периоду од шест месеци који претходи дану доношења одлуке којом се утврђује тржишна вредност акција, под условом да се у овом истом периоду оствари обим промета акцијама те класе на тржишту капитала, која представља најмање 0,5% од укупног броја издатих акција те класе и да се у истом периоду од шест месеци трговало више од једне трећине трговачких дана на месечном нивоу. На овај начин се број дана трговања уводи као додатни показатељ активности тржишта, пошто се само на активном тржишту, на коме се редовно одвијају трансакције, постиже фер цена акција. То је у складу са међународним стандардом финансијског извештавања. Убрзан је поступак принудног откупа акција. У пракси је уочен велики број злоупотреба, пре свега од стране малих акционара, који су спречавали принудни откуп акција стављањем забрана или залагањем акција, чиме су онемогућавали спровођење овог института. Предлогом закона је предвиђено да се принудни откуп спроводи без обзира на терете, забране располагања или друга ограничења права трећих лица на акцијама. Предвиђено је да не може да се обустави поступак принудног откупа акција у случају када акцинар суду поднесе захтев да се испита примереност висине вредности, односно цене акција које су од предмет принудног откупа, што је у пракси кочило трговање и промет акција.

 Предлогом закона су прецизно дефинисане и уређене одредбе Закона о привредним друштвима о смањењу основног капитала друштва са ограниченом одговорношћу. Установило се да једна норма, која је предвиђала сходну примену смањења капитала као код акционарских друштава, у пракси не функционише јер постоје значајне разлике између ове две правне форме привредних друштава. У току јавне расправе која је спроведена од 15. јуна до 5. октобра 2017. године, било је доста препорука, сугестија, коментара и предлога да се разреши питање и дефиниција института имовине велике вредности и располагања имовином велике вредности. Дефинисано је да се под повезаним стицањем, односно располагањем имовином велике вредности сматра више појединачних послова, односно правних радњи које се предузимају ради остваривања истог циља, односно сврхе, што ће у значајној мери олакшати пословање привредних друштава. Отклоњена је велика препрека у случају када су друштва узимала кредите за набавку обртних средстава како би наставила пословање. Задуживање уз залогу над покретним или хипотеку над непокретним стварима и збрајање тих вредности и средстава обезбеђења, плус кредит, је стварало недоумице шта се сматра имовином велике вредности, све то заједно или не. То је отклоњено на тај начин што се неће сабирати вредности правног посла и средстава обезбеђења при утврђивању имовине велике вредности, већ ће се највећа вредност појединачне правне радње односно правног посла узимати као вредност по којој се утврђује да ли је дошло до располагања имовином велике вредности, што је праг од 30% од основне вредности правног посла.

 Изједначена су домаћа и страна привредна друштва када је у питању формирање, односно образовање огранка. До сада су домаћа правна лица била у обавези да региструју огранке привредних друштава само ако су имали различитог заступника у односу на законског заступника, директора друштва који оснива огранак. Страна привредна друштва су имала обавезу да региструју огранке у Републици Србији,а сада ће ту обавезу имати и домаћа привредна друштва, чиме ће се омогућити јавна доступност података о огранцима, нарочито података који су неопходни Пореској управи, Републичком фонду за пензијско и инвалидско осигурање и другим државним институцијама. Прецизно и детаљно је уређен институт принудне ликвидације. Скраћен је период принудне ликвидације са годину дана на шест месеци, уз право жалбе. Међутим, оно што је процењено кроз анализе које је спровела Агенција за привредне регистре, велики је број привредних друштава која испуњавају услове за принудну ликвидацију и стварају погрешну слику о приврди Србије.

 Највећа и најважнија обавеза када је у питању Преговарачко поглавље 6 – Привредна друштва је да се преузму одредбе о прекограничном спајању и припајању друштава капитала основаних у Републици Србији са друштвима капитала из других држава чланица Европске уније. Уређен је правни положај Европског акционарског друштва и Европске економске интересне групације. Ови појмови ће бити у примени од 1. јанура 2022. године, јер је процењено да ће Србија тада бити у позицији да затвори сва преговарачка поглавља и да ће бити у позицији да у том периоду буде спремна за улазак у ЕУ.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли је могуће предлагати законе који би одмах по примени довели до напретка на Doing business листи Светске банке и сврстали Србију међу првих десет;

- да ли је потребно да постоји неки други инструмент у смислу санкције за онога ко не поштује законске одредбе везано за употребу печата и електронског потписа;

- зашто одредба која се односи на принудни откуп акција несагласних акционара у јавним акционарским друштвима није била предмет јавне расправе и на чију иницијативу је унета у текст Нацрта закона;

- шта је сврха расправе и доношења закона када посланици немају могућност да разговарају, да амандманима утичу на било какве корекције предлога који долазе из Владе.

 Изнето је мишљење да је убрзање поступка принудне ликвидације изврсно решење и истакнута пуна подршка овом решењу. Наведен је пример поступка стечаја и ликвидације „Астра банке“ који траје 16 година и који потврђује да је стечајни управник најбоље занимање, посебно када један стечајни управник руководи поступком у 15 или 20 предузећа, уз плату од 2000 евра месечно, плус разне друге услуге.

 У дискусији је изнето је да, када се говори о ликивидацији, мисли се на компаније као што је „Мобтел“ који вреди више од 130 милиона евра, који је уништен, отет и продат норвешкој државној компанији „Теленор“. Сада је остао сурогат, јер „Мобтел“ је некада имао некретнине, а Норвежани нису хтели непрофилни бизнис и узели су само део фирме који се уклапа у њихов профил -телефонију, именик, итд, а остао је „Мобтел“ са 130 милиона евра имовине. То стоји, то је мртво море, са тим се располаже како се хоће. Још увек постоји „Астра банка“, са више од сто милиона евра враћених свим повериоцима, дуговања више не постоје, а банка се не ликвидира. Сличан је случај и са предузећима „Европа осигурање“ и „Еунет банка“. Када би се све сабрало, реч је о четири до пет милијарди евра вредности. Србија није измислила корупцију, учи од Европске уније. Када је корупција у питању, изнето је мишљење да и добро и лоше долази од ЕУ и да посебно треба обратити пажњу на велике компаније које имају стечајне управнике који располажу имовином.

 Изнето је мишљење да је одредба која се односи на принудни откуп акција несагласних акционара у јавним акционарским друштвима проблематична, јер није представљала део текста Нацрта закона и била предмет јавне расправе, већ је унета у текст у фази између Нацрта и Предлога закона. Учесници јавне расправе нису имали прилику да о спорној одредби изнесу своје примедбе и сугестије у току дискусије. Изнето је да постоје сумњива дешавања у пракси где се фиктвиним правним пословима у последњем моменту пред куповину креирају ситуације које погодују заинтересованим купцима, као на примеру „АИК банке“, Аеродрома „Никола Тесла“ или „Комерцијалне банке“. Изнето је мишљење да ће грађани бити оштећени, а инвеститори добити вредну имовину по цени акција коју сами одреде у поступку, што ће оштетити велики број мањинских несагласних акционара, грађана који ће бити исплаћени у вредности акција далеко нижој од оне колико заиста вреде. Поступак давања концесије за АД Аеродром Никола Тесла Београд протекао је у тајности и изнето је мишљење да стварни ефекти по буџет Србије нису познати.

 Истакнуто је да су оба предлога закона изузетно значајна за пословање привредних субјеката, имајући у виду стање у привреди и изнето мишљење да је потребно да се уради анализа да ли постоје злоупотребе и девастација имовине која је створена у претходном периоду у привредним субјектима који су предмет стечаја. Наведен је пример „Железничке штедно-кредитне задруге 1891“, над којом је проглашен стечај, односно ликвидација по Закону о банкама, јер није опредељена у банку. Питали су. Изнето је мишљење да је проблем Народне скупштине што се дешава да скупштинска већина онемогућава расправу о пакету закона у временском периоду од укупно пет часова ефективне расправе за дневни ред од око 20 до 30 закона, јер се амандманима поднетим на наслов и на првих неколико чланова првог закона у том пакету утроши целокупно време које Пословник о раду Народне скупштине предвиђа. Изнето је мишљење да је нејасно како та ситуација може да се превазиђе и жаљење што се највећи део времена троши на односе између посланика позиције и опозиције о питањима која су персоналног карактера и која треба да се решавају ван Скупштине, а да се решавају суштинска национална питања.

 У расправи је изнето да ће усвајање предложених закона допринети побољшању конкретне слике привреде Републике Србије. Према одредбама Пословника Народне скупштине амандман може да поднесе сваки Уставом овлашћени предлагач закона, односно сваки народни посланик и сви уредно поднети амандмани процедурално имају исту вредност. Констатовано је да је очигледно да је приликом израде Предлога закона уложено време и посвећена велика пажња изменама и допунама Закона о привредним друштвима. Предлогом закона се стварају услови за већу ефикасност, побољшање привредног амбијента, јачу тржишну конкуренцију, усаглашавање са регулативом ЕУ и законима који регулишу електронско пословање. Предлог закона је усклађен са другим прописима, остављена је могућност коришћења или некоришћења печата, уз минимизирање ризика за сваку злоупотребу како печата тако и потписа. Усклађивање прописа са прописима ЕУ потребно је у мери у којој је најбољи интерес за државу, грађане, привредни амбијент и даљи развој. Веома је важно што примена предложених закона неће проузроковати додатне трошкове за привредне субјекте и грађане. Потребно је време да закон заживи у пракси и да се поштују рокови. Изнето је очекивање се да ће Предлог закона имати добре ефекте за привреду Републике Србије и грађане.

 У одговору на постављена питања изнето је да је процес припремања и предлагања закона дуготрајан због обавезе Србије да преузме велики број прописа да се преуреди правни систем, да се приближи правним тековинама ЕУ у разним областима. Није лако уклопити у правни систем све што је потребно у области трговине, финансија, привреде и других сектора за напредовање на Doing business листи Светске банке. Било би потребно да се сихронизовано промени велики део правног система, што некад није могуће. Поред тога, постоји обавеза усклађивања са директивама ЕУ које некада, и не у малом броју случајева, садрже различита решења од оних које тражи Светска банка. Светска банка, између осталог, тражи да се јавно објављују накнаде и бонуси директора и чланова извршних и надзорних одбора јавних акционарских друштава, а на нивоу ЕУ то није обавезно, само је препорука, која је уграђена у Кодекс корпоративног управљања Привредне коморе. Акционари имају могућност да изврше увид у плате, бонусе и накнаде, али то не мора да буде доступно трећим лицима. Све новине, електронски печат, електронска документација, квалификовани електронски потпис, електронска регистрација, софтвери, повезивање, умрежавање електронским путем, још увек су у почетку и потребно време да се уходају. Постоје фирме које желе да користе печат и то им нико не забрањује, али је проблем када неко тражи нешто што нигде није прописано, што нарушава правни систем и правну сигурност. Што се тиче принудне ликвидације, процењено је да је годину дана предугачак рок, јер постоји јако велики број друштава која немају директоре, немају законског заступника, није регистрован нови, стари је разрешен. Од десет таквих привредних друштава, једно је активно, а девет не постоји. То стање треба уредити ради биланса државе, финансијских извештаја и за приказ пословања привреде у Србији. Рад на изманама и допунама Закона о привредним друштвима започет у марту 2017. године. Значајан број одредби је измењен да би се изашло у сусрет малим акционарима, и са тог становишта није било негативних коментара од стране мањих друштава капитала. Када су у питању несагласни акционари, дефиниција критеријума појачане ликвидности код утврђивања тржишне вредности јавног акционарског друштва, била је на јавној расправи. Одређена решења су измењена и дорађена у процесу коначне финализације текста Нацрта закона који је прослеђен Влади Републике Србије. На то су утицали коментари, предлози и примедбе дате од стране привредних субјеката да се побољша текст, и то је разлог што постоји одступање од текста који је био на јавној расправи.

 У дискусији су учествовали Снежана Б. Петровић, Драгомир Ј. Карић, Бранисалав Михајловић, Иван Манојловић, Миладин Шеварлић, као и Душан Вучковић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о привредним друштвима, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Друга тачка дневног реда – **Предлог закона о изменама и допунама Закона о стечају, у начелу**

У уводним напоменама, Драган Угрчић, помоћник министра привреде изнео је да се Предлогом закона о изменама и допунама Закона о стечају унапређују решења Закона о стечају у домену намирења потраживања по основу посебне врсте уговора, а то су уговори о финансијском обезбеђењу у складу са одредбама Закона о финансијском обезбеђењу. Успоставља се посебан режим намирења за повериоце чија су потраживања покривена финансијским обезбеђењем, а финансијско обезбеђење јесу новчана средства на рачуну, финансијски инструменти и кредитна потраживања. Предлогом закона о финансијком обезбеђењу и Предлогом закона о изменама и допунама Закона о стечају врши се усклађивање са правним тековинама ЕУ и са релевантном Директивом о финансијским колетералама, односно прецизирају се детаљи Закона о стечају како не би било нејасноћа приликом примене Закона о финансијском обезбеђењу.

 У расправи је изнето мишљење да ће измене Закона о стечају и Закона о финансијском обезбеђењу које се доносе ради реформе и регулисања финансијског тржишта, погодовати појединим факторинг и сличним агенцијама, које ће наставити да негирају улогу државе и изложити грађане трошковима, а неће заштитити стечајне повериоце. Изнето је мишљење да, у децембру 2017. године усвојен Закон о изменама и допунама Закона о стечају, има грешака и недоследности и да је законодавац требало да их исправи. Многе одредбе донете на брзину и без расправе су конфузне са становишта логике стечајног поступка. Супротне су основним начелима стеченог права, начелу једнаког третмана и равноправности и начелу заштите стечајних поверилаца и сразмерног намирења. Смисао ових начела којима цео поступак треба да се води је, да у ситуацији презадужености, сви повериоци добију сразмерно, а не неки ништа, а неки све. Омогућавање првенственог намирења ималаца средстава финансијског обезбеђења, тако што би сва ликвидна средства првенствено припадала привилегованим повериоцима, факторинг агенцијама и сличним имаоцима средстава финансијског обезбеђења, доводи у неравноправан положај остале повериоце, првенствено раднике који би требало да буду намирени први. Потребна је равноправна и сразмерна заштита и расподела средстава из стечајне масе, како поступак стечаја не би био обесмишљен.

 Изнето је и мишљење да важно је имати меру и међусобно поштовање на седницама Одбора и да је потребно да Одбор разматра економска и финансијска питања на примерен начин. Изнето је да Одбор за привреду, регионални развој, трговину, туризам и енергетику не заслужује однос који није примерен, као ни представници Министарства привреде.

 Председник Одбора је констатовала да су очување стручности и угледа Одбора најважији принципи у председавњу седницом.

 У дискусији су учествовали Снежана Б. Петровић, Бранисалав Михајловић, Снежана Пауновић, као и Драган Угрчић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о стечају, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Трећа тачка дневног реда – **Разно**

Поводом ове тачке дневног реда указано је да доношењем одлуке Народне скупштине да обави заједнички начелни претрес о више предлога закона који су на дневном реду исте седнице, постоје амандмани о којима нема расправе на седници Народне скупштине, изузев времена посланичке групе, јер у пракси већина посланичких група има могућност да расправља само о амандманима поднетим на Предлог закона који је прва тачка дневног реда.

 У дискусији је учествовао народни посланик Миладин Шеварлић.

Седница је закључена у 9 часова и 40 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Снежана Б. Петровић